b'\n_START_ARTICLE_\nEnrique Granados\n_START_SECTION_\n\xc5\xbdivljenje\n_START_PARAGRAPH_\nKot mladenil\xc4\x8d je \xc5\xa1tudiral klavir v Barceloni, med njegovimi u\xc4\x8ditelji sta bila Francisco Jurnet in Joan Baptista Pujol. Leta 1887 je od\xc5\xa1el v Pariz, kjer je \xc5\xa1tudiral pri De Beriotu in znanemu Felipu Pedrellu. V Barcelono se je vrnil leta 1889. Svoj prvi uspeh je dosegel v poznih 1890.-ih z zarzuelo Maria del Carmen, s katero je pridobil pozornost kralja Alfonsa XIII._NEWLINE_Leta 1911 je Granados krstno izvedel svojo suito Goyescas (za klavir), ki je postala eno njegovih najbolj slavnih del. Suita je skomponirana po predlogi \xc5\xa1estih Goyevih slik. Uspeh je bil velik, zato se je odlo\xc4\x8dil raz\xc5\xa1iriti delo; leta 1914 je napisal istoimensko opero, na \xc5\xbealost pa je za\xc4\x8detek 1. svetovne vojne onemogo\xc4\x8dil evropsko premiero. Opera je bila prvi\xc4\x8d izvedena 28. januarja 1916 v New Yorku in je bila toplo sprejeta. Kmalu po tem je bil povabljen, da na solisti\xc4\x8dnem recitalu igra za predsednika Wilsona. \xc5\xbdal je vabilo za recital dobil pozno in zamudil ladjo za pot v \xc5\xa0panijo. Namesto tega se je z ladjo odpeljal v Anglijo, kjer se je vkrcal na francoski trajekt Sussex in se namenil v Dieppe (Francija). Na poti preko Rokavskega preliva je nem\xc5\xa1ka podmornica torpedirala trajekt. V neuspelem poskusi, da bi re\xc5\xa1il svojo \xc5\xbeeno Amparo, ki jo je videl v vodi, je sko\xc4\x8dil iz re\xc5\xa1ilnega \xc4\x8dolna in se utopil. Ironi\xc4\x8dno, vse \xc5\xbeivljenje se je bal vode, njegovo prvo oceansko potovanje pa se je kon\xc4\x8dalo tragi\xc4\x8dno.\n_START_SECTION_\nGlasba in vplivi\n_START_PARAGRAPH_\nGranados je komponiral klavirsko glasbo, komorno glasbo (klavirski kvintet, glasbo za violino in klavir, pesmi, zarzuele in orkesterski tonski poem po Dantejevi Bo\xc5\xbeanski komediji. Mnogo njegovih skladb je bilo aran\xc5\xbeiranih za kitaro in te so obravnavane kot del \xc5\xbeeleznega repertoarja za to glasbilo, npr. Dedicatoria in Danza No. 5._NEWLINE_Granados je vplival najmanj na dva pomembna \xc5\xa1panska skladatelja in glasbenika Manuela de Fallo in Pabla Casalsa.'